Op mod 10 milliarder kroner kan være på vej til landbruget, oplyser erhvervs- og vækstminister Henrik Sass Larsen (S), efter at der er indgået aftale om en ny finansieringsfond. Fonden, der får navnet Dansk Landbrugskapital, får en egenkapital på to milliarder kroner, og bliver til i et samarbejde med private aktører såsom pensionskasser, oplyser ministeren. Staten skyder en halv milliard kroner ind i fonden, der skal hjælpe landmændene, uden at der af den grund lempes på kreditbetingelserne. Ifølge Sass Larsen er hver syvende danske landmand i krise, og ministeren forklarer, at fonden skal sikre bedre kapitalgrundlag, så landmændene bliver i stand til at hjælpe sig selv. - Selv de landmænd, der har en god forretning, har svært ved at arbejde sig ud af krisen, siger fødevareminister Dan Jørgensen (S), der sammen med Sass Larsen har været med i forhandlingerne. - Det står ikke alene, men ligger i forlængelse af en række andre ting, vi har gjort, tilføjer han.

Referat:
Staten og private aktører står bag Dansk Landbrugskapital, der skal komme nødlidende landmænd til undsætning.